Сергей Есенин
Въздухът чист е и син е…

Превод от руски: Йордан Милев, 1972

chitanka.info

Въздухът чист е и син е,

тръгвам в света на гората.

Пътнико, към синевата

няма да срещнеш пустини.

Въздухът чист е и син е.

Всичко е цветна ливада,

в нея цветята са диви.

Твоят взор с трепет ще пада

в тези места красиви.

Всичко е цветна ливада.

Шепот и шум в тишината —

нежност от източна песен.

В миг ще усетиш чудесен

жълтия цвят на луната,

нежност от източна песен.

Глас се въздига до бога,

тих като флейта среднощна.

Само в прегръдка разкошна

няма ни скръб, ни тревога,

само със флейта среднощна.

Ето това дял желан е —

дял за сърца уморени.

Вятър благоуханен

пия със устни солени,

вятър благоуханен.

1925

Издание: Сергей Есенин. Избрани стихотворения и поеми. Издателство „Народна култура“, 1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.